**AIŠKINAMASIS RAŠTAS**

## PRIE SAVIVALDYBĖS TARYBOS SPRENDIMO

## DĖL PRITARIMO KLAIPĖDOS REGIONO PASIEKIAMUMO IR ŽINOMUMO DIDINIMO 2016–2018 METŲ PROGRAMAI IR JUNGTINĖS VEIKLOS SUTARTIES PAsirašymui

**1. Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės tarybos pritarimą „Klaipėdos regiono pasiekiamumo ir žinomumo didinimo programai 2016-2018 metams“ ir asociacijos (bendros veiklos, nesiekiančios pelno) sutarties tarp Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybių administracijų sudarymui nauja redakcija.

Asociacijos sutartis buvo pasirašyta 2015 m. ir patvirtinta Klaipėdos miesto savivaldybės tarybos 2015 m. sausio 29 d. sprendimu Nr. T2-11 „Dėl pritarimo asociacijos sutarties projektui“. Sutarties objektas buvo pritraukti naują skrydžių maršrutą kryptimi Palanga­–Londonas–Palanga į Palangos oro uostą bei įsigyti tam reikalingas rinkodaros paslaugas. Šios krypties skrydžiai yra pritraukti į Palangos oro uostą, todėl 2015 m. sausio 29 d. sprendimu Nr. T2-11 patvirtintos Asociacijos sutarties objektas nebeatitinka esamos situacijos ir šiuo Tarybos sprendimu yra tikslinamas. 2015 m. pasirašyta sutartis buvo parengta siekiant įgyvendinti asociacijos „Klaipėdos regionas“ projektą „Klaipėdos regiono pasiekiamumo didinimas“ (toliau – **Projektas**), kuriam 2012 m. lapkričio 29 d. Klaipėdos miesto savivaldybės taryba pritarė sprendimu Nr. T2-298 „Dėl pritarimo asociacijos *Klaipėdos regionas* projektui“.

Remiantis Asociacijos narių pastabomis ir LR Susisiekimo ministerijos rekomendacijomis, paruošta „Klaipėdos regiono pasiekiamumo ir žinomumo didinimo programą 2016-2018 metams“ (toliau – **Programa**), kuria siekiama užtikrinti Klaipėdos regiono pasiekiamumo, vykdant esamus ir skatinant naujus skrydžius Palangos oro uoste, bei įgyvendinant rinkodaros priemones, siekiant didinti Klaipėdos regiono žinomumą ir skatinti atvykstamąjį turizmą. Šia Programa yra keičiamas Projektas bei praplečiamas esminis tikslas dėl naujų skrydžių pritraukimo į Palangos oro uostą ir užtikrinamas Klaipėdos regiono žinomumo didinimas.

Asociacijos sutartimi bendram tikslui pasiekti (t.y. pritraukti) minėtosios savivaldybių administracijos suteiks visas reikiamas teises ir įgaliojimus Klaipėdos miesto savivaldybės administracijai, kaip pagrindiniam partneriui, tvarkančiam visus bendrus partnerių reikalus, kad galėtų būti atlikti šie su sutarties, sudaromos su Programos įgyvendinimo paslaugos teikėju, įgyvendinimu susiję veiksmai:

* apjungtos visų sutarties šalių lėšos, skirtos asociacijos Klaipėdos regionas programos „Klaipėdos regiono pasiekiamumo didinimas“ įgyvendinimui, kaip asociacijos sutarties šalių įnašai, suteikiant disponavimo teisę pagrindiniam partneriui;
* visų šalių interesais pagrindinio partnerio vardu sudaryti paslaugų teikimo sutartį su Programos įgyvendinimo paslaugos teikėju, ją vykdyti ir kontroliuoti jos vykdymą.

Asociacijos sutartyje numatyta, jog sutartis įsigalioja tik tuo atveju, kai jos projektui yra pritarusios visų 7 savivaldybių tarybos.

**2. Projekto rengimo priežastys ir kuo remiantis parengtas sprendimo projektas.**

Asociacijos „Klaipėdos regionas“ steigėjos – Klaipėdos miesto, Klaipėdos rajono, Kretingos rajono, Neringos, Palangos miesto, Skuodo rajono ir Šilutės rajono savivaldybės,– tarybų sprendimais pritarė asociacijos Klaipėdos regionas projektui „Klaipėdos regiono pasiekiamumo didinimas“, kuriuo siekiama didinti Klaipėdos regiono pasiekiamumą oro transportu per Palangos oro uostą (t.y. pritraukti naują skrydžių maršrutą įgyvendinant rinkodaros priemones, taikomas oro transporte).

Siekiant įgyvendinti minėtą projektą ir įsigyti būtinas rinkodaros priemones, taikomas oro transporte, parengta ir 2015 m. pasirašyta asociacijos sutartis tarp minėtų savivaldybių administracijų. Iki šiol galiojusi sutartis siaurai apibrėžė sutarties tikslą, įvardindama jį kaip skrydžio Palanga-Londonas-Palanga pritraukimą ir jo viešinimui rinkodaros priemonėmis. Tačiau, pritraukus skrydžius šia kryptimi, Sutarties objektas išplėstinas neapribojant skrydžių krypčių tik Londono kryptimi ir numatant rinkodaros priemonių įgyvendinimą platesniam tikslui – Klaipėdos regiono pasiekiamumo didinimui vykdant esamus ir skatinant naujus skrydžius Palangos oro uoste.

Visos savivaldybės yra patvirtinusios lėšas šios programos įgyvendinimui.

Sprendimo projektas parengtas vadovaujantis Vietos savivaldos įstatymu, Civilinio kodekso nuostatomis, rengiant sprendimo projektą atsižvelgta į Klaipėdos miesto savivaldybės tarybos 2012 m. lapkričio 29 d. sprendimą Nr. T2-298 „Dėl pritarimo asociacijos Klaipėdos regionas projektui“ ir Klaipėdos miesto savivaldybės tarybos 2015 m. sausio 29 d. sprendimą Nr. T2-11 „Dėl pritarimo asociacijos sutarties projektui“.

**3. Kokių rezultatų laukiama.**

Patvirtinus šią asociacijos sutartį ir Programą visoms 7 Klaipėdos regiono savivaldybėms, pasirašyta asociacijos sutartis įsigalios ir joje aptartomis sąlygomis bus sudaryta galimybė įgyvendinti Klaipėdos regiono pasiekiamumo ir žinomumo didinimo programą bei įgyvendinant rinkodaros priemones plėsti skrydžių iš Palangos oro uosto krypčių skaičių bei didinti atvykstančiųjų turistų skaičių į Klaipėdos regioną, užtikrinti Klaipėdos regiono žinomumą tarptautinėse rinkose.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Klaipėdos miesto savivaldybės įnašas pagal Asociacijos sutartį yra 39098,70 Eur (135000,00 Lt) per metus, trejų metų laikotarpiui: viso 117296,10 Eur (405000,00 Lt), kaip tai numatyta projekto „Klaipėdos regiono pasiekiamumo didinimas“, kuriam pritarta Klaipėdos miesto savivaldybės tarybos 2012 m. lapkričio 29 d. sprendimu Nr. T2-298 „Dėl pritarimo asociacijos Klaipėdos regionas projektui“, sąmatose. Lėšos projektui įgyvendinti numatytos Smulkiojo ir vidutinio verslo plėtros programoje pagal priemonę 02 01 01 ,,Miesto rinkodaros priemonių vykdymas“.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įvykdžius visus įsipareigojimus pagal Asociacijos sutartį bus įsigytos Klaipėdos regiono pasiekiamumo rinkodaros paslaugos, kartu viešinant naujas skrydžių kryptis, kurių prioritetinė, bet ne vienintelė - Palanga­–Londonas–Palanga. Taip pat bus užtikrinamas Klaipėdos regiono pasiekiamumas, skatinant esamus ir naujus skrydžius Palangos oro uoste. Be to, bus formuojamas bendras Klaipėdos regiono turistinis įvaizdis ir didinamas regiono konkurencingumas šalies ir tarptautiniu mastu, koordinuojant bendras savivaldybių veiklas.

Neigiamos pasekmės – nenumatoma.

|  |  |
| --- | --- |
| Tarptautinių ryšių, verslo plėtros ir  turizmo skyriaus vedėja | Viktorija Jakubauskytė-Andriulienė |